292 Puer

In sacra scriptura puer aliquando dicitur a pueritia, id est, a iuniori etate, sicut de Samuele dicitur 1 Reg. 1[:24]: *Puer autem erat adhuc infantulus*.

Aliquando dicitur puer a peruersitate, id est, a iuniori sensu sicut habetur, Ysai. 3[:4]: Dabis *pueros principes eorum*. Vnde dicit Philosophus in *Ethicis*,non differt iuuenem esse etate aut moribus puerilem.

Tercio modo dicitur puer a puritate, id est, sanctitate. Vnde Act. 4[:27] dicitur, *Convenerunt adversus puerum tuum sanctum Jesum*. Et 1 Paral. [12:28]: *Puer* erat bone *indolis*, scilicet, sine dolo. Propter ista dicit Apostolus, 1 Cor. 14[:20]: *Nolite pueri effici sensibus, sed malitia parvuli estote: sensibus autem perfecti*. Sed heu quia Seneca, *Epistula* quarta ad Lucillium, dicit auctoritatem senum habemus, sed vicia puerorum, debet autem bonus puer istas condiciones habere.

¶ Sunt pueri, perui, puri, paruo faciati, conformes aliis, cito dant, cito pacati, semper ludentes, aliis minimeque nocentes.[[1]](#endnote-1) Vnde dicitur Tob. 1[:4] *Cum esset junior omnibus in tribu Nephthali, nihil tamen puerile gessit in opere*. Est sibi in puro puritas. Vnde dicitur puer quasi purua aer. Ea etiam in puero veritas. Vnde dicitur communiter quod puer nescit mentire. Et etiam dicitur quod a puero seculto ebrio extorquetur omnis veritas. Et etiam in puero iniurie obliuio, quia non repercutit et cito placatur. Sic admonemur, Rom. 12[:19]: *Non vosmetipsos defendentes carissimi*. Hic est contra iracundos.

Quarto, non erubescunt suam nuditatem, sic nec apostoli erubuerunt, Joan. 21[:5]: *Pueri* mei, quid *pulmentarium habetis,* etc.

Quo liberalitas sic debet iustus, Tob. 4[:9]: *Si multum tibi fuerit*, multum *tribue*. Sed heu quia cicius datur canibus quam pauperibus.

¶ Sexto, agilitas, sic nos debemus operari. Dum dies est propter predicta Jesus veraciter potest dici puer. Nam in eo reperio /f.91vb/ veritatem infallibilem, simplicitatem impertibilem, puritatem incontaminabilem, iocunditatem interminabilem per veritatem. Excluditur fallacia, per simplicitatem malicia, per puritatem impudicicia, per iocunditatem tristicia.

¶ Dicitur Jesus puer per veritatem in colloquio et iudicio. Vnde designatur per Danielem qui iudicans Deo interpretur, Dan. 13[:45]. *Suscitauit* Deus *spiritum pueri* iuniores, etc.

Secundo, dicitur puer ratione simplicitatis, in quo nulla iusticia. Vnde et designatur per Salomonem pacificum qui ait, 3 Reg. 3[:7]: *Ego sum puer ignorans* in gressum *meum*. Et quanta simplicitate Jesus puer vix erit, patet, Luc. 2[:43, 51]: *Remansit puer Jesus in Jerusalem*, et sequitur, *et subditus erat illis*.

¶ Tercio, Jesus dicitur puer ratione puritatis et mundicie. Vnde et designatur per Samuelem, 1 Reg. 2[:18]: *Puer accinctus ephod lineo*. In qua veste puritas designatur. Ideo dixit Nabuchodonosor, Dan. 1[:7-8] proposito eunuchorum ut introduceret pueros in quibus nulla esset macula. In signum iste inuenitur in templo et in medio doctorum, [Luc. 2:46].

Quarto, Jesus dicitur puer ratione iocunditatis pueri solent esse. Iocundi propter quod dixit Abner ad Joab, 2 Reg. 2[:14]: *Surgant, et ludant pueri coram nobis*. Iccirco potest Jesus designari per Ysaac qui interpretur risus uel gaudium. Vnde Luc. 2[:40]: *Puer autem crescebat, et confortabatur plenus sapientia*.

¶ Item, puer est tener in membris, 1 Paral. 22[:5]: *Solomon filius meus puer parvulus et delicatus*.

Item, est verax in verbis, Dan. 13[:45]: *Suscitavit* Deus *spiritum* *pueri junioris*. Gen. 41[:12]: *Erat ibi puer hebræus*.

¶ Item, est viuax in sensibus, Prou. 20[:11]: *Ex studiis suis intelligitur puer*. Et Sap. 8[:19]: *Puer eram ingeniosus*.

Item, puer commendatur propter tria. Propter ingeniositatem in intellectum, Sap. 8[:19]: *Puer eram ingeniosus*. Propter speciositatem in aspectu, Matt. 12[:18]: *Ecce puer meus,*

*quem elegi*. Propter vtilitatem in effectu, Ysai. [11:6]: *Puer parvulus minabit eos*.

¶ Item, puer Christus datus est nobis in exordium reconsiliacionis humane, sicut hostes quandoque reconsiliantur per coniugium personarum. Sic nos cum Deo per coniugium deitatis et humanitatis, sed quare non sic reconsiliatus est cum angelis. Respondeo illud fuit iusticie nostrum negocium, fuit misericordie, Luc. 1[:54]: *Suscepit Israël*, id est, de semine Israel, *puerum suum, recordatus* est *misericordiæ suæ*. Vnde et pastores Judeorum et reges gentium venerunt adhunc puerum tanquam ad mediatorem.

¶ De pastoribus dicitur, Luc. 2[:17]: *Videntes cognoverunt de puero hoc*. De regibus dicitur, Matt. 2[:11]: *Et intrantes domum, invenerunt puerum cum [Maria matre ejus]*.

¶ Cum pueri Christus natus est nobis intitulum equitatis diuine. Cum enim iusticia exigat offensam sine emenda, nec culpam sine pena. Voluit Deus emendam quam non potuit homo, at quia Deus pati non poterat, sumpsit humanitatem. Vnde posset, Luc. 2[:27]: *Cum inducerent puerum Jesum parentes ejus*, etc.

¶ Tercio, datus est nobis in commercium hereditatis superne ut, scilicet, leuiter emeretur ab eo regnum eternum, quod prius erat impreciabile ante incarnacionem. Non poterat quisquam facere bonum forum cum Deo, quia quantumcumque dedisset non poterat emisse paradisum, sed postquam *verbum caro factum est*, [Joan. 1:14]. Inuenit homo optimum forum, quia quasi pro nichilo habuit celum, Psal. [55:8]: *Pro nihilo [salvos] facies illos*. Nam pro modica penitencia dat regnum, sicut puer pro penio facile concederet hereditatem. Ideo dicit Psal. [85:16]: Ad Deum Patrem, *Da imperium puero tuo*, quasi dicens, tu Pater uiuisse tenuisti diu merces tuas, ad modum pelliparii extendens celum sicut pellem, *Da*, ergo, *imperium puero tuo et* sic *salvum fac filium ancillæ [tuæ]*. Ergo, fratres, antequam moneta penitencie mutetur, negociemur cum isto puero.

¶ Item, ante incarnacionem peccator dixerat illud, Gen. 3[:10]: *Audivi vocem tuam et abscondi me*. Nunc vero potest Christus placari cum vno pomo, scilicet, cordis nostri, sicut aliquando effusus fuit pro vno pomo, Matt. 12[:18-19]: *Ecce puer meus*, electus *quem elegi*, et sequitur, *Non contendet*. In judicio neque criminabit.

Item, sicut reperiuntur bonos condiciones in /f. 92ra/ puero, ita quandoque et male. Nam pueri solent habere obtusitatem in intelligendo, timiditatem in aggrediendo, mutabilitatem in affectu, leuitatem in gestu et effectu.

De primo, 1 Reg. 30[:13]: *Puer Egyptius ego sum*, id est, tenebrosus propter ignoranciam. Nam secundum illud, Prou. 22[:15]: *Stultitia colligata est in* anima *pueri*.

¶ De secundo, Judic. 8[:20]: *Timebat quia adhuc puer erat*.

De tercio, 3 Reg. 19[:3]: *Dimisit ibi puerum suum*. Sed contra quatuor de quodam puero bono, Tob. 1[:4]: *Cum esset junior omnibus, nihil tamen puerile gessit in opere*. Vnde et de quodam puero dicitur Luc. 1[:76]. Tu singulariter ore ceteris, puer ex spirituali priuilegio, in puericia multipliciter ostenso propheta. Immo plusquam propheta non qualiscumque, sed altissimi. Non tantum eris in secreto, sed vocabis in puplico. Vnde et commendatur hic a puritatis singularitate, tu puer a veritatis effabilitate, propheta a Domini sui dignitate, altissimi a nominis claritate, ibi vocaberis.

¶ Item, puer potest dici vir religiosus. Nam sicut puer debet habere in egressu duas obstetrices, in progressu duas nutrices, in processu duas consolatrices. Sic religiosus debet sub disciplina educari ut habeat duas nutrices. Obedienciam que liget sibi membra, scilicet, manus operationis, pedes affeccionis, et inuoluat eum in panniculis humilitatis. Sic ei secunda obstetrix. Humilitas que reclinet eum in presepio, id est, in cunabulo claustri cum fascus puerilibus, id est, cum freno temperancie et capistro consilii. Hee sunt due obstetrices Egipciorum que obseruabant mares viuos, id est, perfecte viuere volentes.

¶ Item, debet habere duas nutrices in progressu.

Primo, veritatem que docet eum loqui, 1 Pet. 4[:11]: *Si quis loquitur, quasi sermones Dei*.

Secunda, fit honestas que doceat eum ambulare, [1] Thes. 4[:11]: *Honeste ambuletis ad eos qui foris sunt*.

¶ Item, habeat duas consolatrices in processu, scilicet, caritatem ad Deum et proximum, Heb. 13[:1]: *Caritas fraternitatis maneat in vobis*.

Secundo, austeritatem ad seipsum, 1 Cor. 9[:27]: *Castigo corpus meum, et in servitutem redigo*.

1. nocentes ] *add*. Vnde dicitur Tob. 1 F.128. [↑](#endnote-ref-1)